ORDE do 21 de xaneiro de 2005 pola que se anuncia a convocatoria de encontros, seminarios e actividades de formación e intercambios de experiencias para os responsables e os compoñentes dos equipos de normalización lingüística, e para o profesorado en xeral, dos centros de ensino non universitario públicos, privados e privados concertados da Comunidade Autónoma de Galicia.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 31/01/2005

A Lei 3/1983, de normalización lingüística, encoméndalles ás autoridades educativas que tomen as medidas oportunas para promover o uso progresivo do galego no ensino. Ese uso debe contribuír a que os alumnos do ensino non universitario vaian acabando os distintos ciclos cun dominio similar de galego e de castelán.
Entre as medidas que a Administración educativa está levando a cabo figuran a formación do profesorado en lingua galega e a constitución dos equipos de normalización lingüística nos centros educativos. Estes equipos, actualmente regulados polo disposto no Decreto 324/1996, do 26 de xullo, e no Decreto 374/1996, do 17 de outubro (DOG do 9 de agosto e do 21 de outubro, respectivamente), teñen como función principal a de potenciar o uso da lingua galega nos centros de ensino non universitario e son os encargados de elaborar e de dinamizar un plan anual de actividades tendentes á consecución dos obxectivos establecidos polo centro, en relación coa normalización do idioma e a cultura de Galicia.
Cómpre, entón, dinamizar as actuacións deses equipos, promovendo a formación dos seus membros e o intercambio e a difusión das experiencias entre os distintos centros.
Por outra banda, e dado que o labor de promoción lingüística é tarefa xeral de todo o profesorado, é preciso mellorar a formación, especialmente lingüística, non só dos membros deses equipos, senón tamén de todo o profesorado en xeral.
Por todo isto, a Consellería de Educación e Ordenación Universitaria
DISPÓN:
Artigo 1º
1. Anúncianse seminarios, encontros e actividades de formación e de intercambios de experiencias para os responsables e os compoñentes dos equipos de normalización lingüística constituídos nos centros educativos non universitarios públicos, privados e privados concertados da Comunidade Autónoma de Galicia, para o profesorado que dá cursos de formación en lingua galega e para o profesorado en xeral dos centros educativos, para o que se terá en conta o número de solicitudes e as dispoñibilidades orzamentarias.
2. O gasto ocasionado pola realización destes cursos financiarase con cargo á partida orzamentaria 07.06.353E.640.2 dos orzamentos xerais da Comunidade Autónoma de Galicia para o ano 2005, aprobados pola Lei 13/2004, do 29 de decembro.
3. As retribucións correspondentes son as establecidas no Decreto 202/2002, do 6 de xuño (DOG do 17 de xuño).
Artigo 2º
1. A finalidade destes seminarios, encontros e actividades é a formación lingüística do profesorado, co fin de conseguir a progresiva utilización da lingua galega no ensino e, en consecuencia, de mellorar o dominio que os alumnos teñen do idioma galego.
2. O contido destes seminarios, encontros e actividades centrarase, fundamentalmente, nas competencias que nos decretos 324 e 374/1996 se lles encomendan aos equipos de normalización lingüística e mais no establecido no Decreto 247/1995.
3. Todas as actividades que se realicen faranse en galego e ateranse, no tocante á normativa e ao uso correcto do idioma (tal e como determina a disposición adicional da Lei 3/1983, de normalización lingüística), ao establecido pola Real Academia Galega.
Artigo 3º
1. As localidades de celebración, as datas de comezo e mais os horarios dos seminarios e encontros determinaraos a Consellería de Educación e Ordenación Universitaria, a través da Dirección Xeral de Política Lingüística, segundo as solicitudes presentadas e a súa distribución xeográfica.
2. En canto ás actividades, tanto o contido concreto de cada unha delas coma todo o referente á súa organización, anunciaraos a Dirección Xeral de Política Lingüística, da Consellería de Educación e Ordenación Universitaria, no segundo trimestre do curso escolar 2004/2005.
Artigo 4º
1. A duración de cada seminario, encontro ou actividade poderá variar segundo a programación que a Dirección Xeral de Política Lingüística dispoña.
2. A asistencia a todas as sesións destes seminarios, encontros e actividades será obrigatoria.
3. Ás persoas que participen nos seminarios, encontros e actividades outorgaráselles un certificado de asistencia.
4. Estes seminarios, encontros e actividades de formación recoñeceránselles, para os efectos de cómputo de sexenios, aos profesores que os realicen e os superen.
5. En cada anuncio de actividades determinarase a priorización dos asistentes e a temporalización daquelas.
Artigo 5º
1. As solicitudes presentaranse utilizando os formularios que figuran como modelos nos anexos desta orde, no rexistro das delegacións provinciais da Consellería de Educación e Ordenación Universitaria, ou tramitaranse por calquera dos medios que recolle o artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
2. O prazo de presentación das solicitudes para calquera actividade será de vinte días hábiles seguintes ao do anuncio de cada actividade.
3. Sobre a admisión das solicitudes resolverá a correspondente delegación provincial da Consellería de Educación e Ordenación Universitaria.
Contra esta resolución, os interesados poderán interpoñer recurso de alzada perante o conselleiro de Educación e Ordenación Universitaria no prazo dun mes, contado a partir da súa notificación, segundo o disposto nos artigos 114 e 115 da Lei 30/1992, de réxime xurídico das administracións públicas e do procedemento administrativo común, modificada pola Lei 4/1999.
De non recaer resolución expresa no prazo de seis meses, que se contarán desde a publicación desta convocatoria no DOG, as solicitudes entenderanse desestimadas.
4. O número de asistentes a cada seminario, encontro ou actividade será de 20 persoas como mínimo.
Artigo 6º
Os módulos económicos que se fixen para cada seminario, encontro e actividade poderán comprender:
-Retribución dos relatores ou conferenciantes, no caso de que os haxa, polas súas conferencias ou relatorios.
-Retribución do coordinador ou coordinadora e mais do persoal subalterno, cando sexan necesarios.
-Dotación específica para material.
-Gastos de desprazamento dos relatores ou conferenciantes.
Disposicións derradeiras
Primeira.-Autorízase o director xeral de Política Lingüística para ditar, no ámbito das súas competencias, as resolucións necesarias para o desenvolvemento desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 21 de xaneiro de 2005.
Celso Currás Fernández
Conselleiro de Educación e Ordenación Universitaria